Eg er kjend med at det har vore alvorlege ulukker på rv. 80 mellom Valnesfjord og Tverrlandet. Det er derfor viktig å få gjennomført prosjekt og tiltak som lokale styresmakter har vedteke skal inngå i Vegpakke Salten. Bodø kommune, Fauske kommune og Nordland fylkeskommune går inn for delvis bompengefinansiert utbygging av rv. 80 i to fasar. Mellom Valnesfjord og Tverrlandet foreslår Statens vegvesen mindre utbetringar i Mjølneskleiva i fase 1 i perioden 2006–2009. Resten av strekninga Strømsnes–Naurstadhøgda–Løding inngår i fase 2. Utbygginga i fase 1 og fase 2 vil samla omfatte tiltak på delstrekningar og punkt som er ulukkesutsette. Fase 1 omfattar dei prosjekta som har kome lengst i planlegginga, og som har detaljerte kostnadsoverslag. I fase 1 inngår òg utbygging av rv. 17 Tverrlandet–Godøystraumen og rv. 80 Røvika–Straumsnes. Det er lagt til grunn oppstart for fase 1-prosjekta i perioden 2006–2009. Fase 2 er planlagt lagt fram for vedtak i Bodø og Fauske kommunar hausten 2008. Når det gjeld drift av vegnettet, skjer det i tråd med Statens vegvesen si handbok for vedlikehald, som fastset standardkrav for drift av vegnettet. Det vert arbeidd med å betre rutinane med å følgje opp at den føreskrivne standarden vert oppnådd. Handboka vart sist revidert i 2003. Det går for tida føre seg eit større arbeid med å gå gjennom standardkrava. Handboka er basert på dagens klimatiske tilhøve og tek i liten grad omsyn til endringar i klimatiske tilhøve. Eg tok alt hausten 2005 tak i dei utfordringane endra klimatilhøve kan gje for samferdsla, og Statens vegvesen arbeider no med eit prosjekt for å vurdere om ein skal endre krava til skredsikring, nyanlegg, vedlikehald og drift av vegar, bruer og ferjekaier som følgje av endring i klimatiske tilhøve.